Vrou verdrink wat glo van polisie weghardloopArgieffoto ŉ Vrou het Vrydagmiddag in die Umgenirivier verdrink– vermoedelik toe sy vir die polisie probeer weghardloop het. Kyle van Reenen, woordvoerder van Crisis Medical en Marshall Security, het in ŉ verklaring laat hoor hulle is omstreeks 12:30 na die toneel op die wal van die Umgenirivier naby die voëlpark ontbied weens ŉ beweerde verdrinking. “Volgens berigte was polisiebeamptes besig met gewone patrollies in dié omgewing toe hulle stilgehou en twee vroue ondervra het. Een van die vroue het gepoog om te vlug en in die rivier ingehardloop,” het Van Reenen gesê. Volgens Van Reenen het paramedici die vrou, vermoedelik in haar dertigs, met haar kop na onder op die rivierwal aangetref. Sy is op die toneel dood verklaar. Lt. kol. Thulani Zwane, woordvoerder van die polisie, het bevestig dat ŉ geregtelike ondersoek deur die polisie by Greenwood gedoen word nadat ŉ vrou Vrydag by die Umgenirivier verdrink het. Zwane het gesê dit is onduidelik presies wat gebeur het. “Ons weet in die stadium nie of die polisie haar gejaag het, of sy vanself gehardloop het, en of hulle haar probeer volg het nie. Die omstandighede word ondersoek.”